INDICAŢII METODICE

privind particularităţile contabilităţii în organizaţiile necomerciale

Introducere

1. Prezentele indicaţii metodice sînt elaborate pornind de la necesitatea reglementarii specificului contabilităţii în organizaţiile necomerciale.

Obiectiv

2. Obiectivul prezentelor indicaţii metodice îl constituie descrierea particularităţilor contabilităţii şi raportării financiare în organizaţiile necomerciale.

Domeniu de aplicare

3.Prezentele indicaţii metodice se extind asupra tuturor organizaţiilor necomerciale, înregistrate în conformitate cu legislaţia Republicii Moldova, precum şi asupra filialelor, reprezentanţelor şi altor subdiviziuni structurale ale acestora, cu sediul atît pe teritoriul ţării cît şi peste hotarele ei.

4. Prezentele indicații metodice nu se extind asupra:

1) instituțiilor cu autonomie financiară;

2) instituțiilor publice.

Definiţii

5.În prezentele indicaţii metodice noţiunile utilizate semnifică:

**Active transferabile** – active de natura stocurilor sau imobilizărilor, care reprezintă bunuri primite sau deținute temporar de organizația necomercială, cu scopul de a fi transmise ulterior unor beneficiari în cadrul misiunilor speciale.

**Activitatea statutară a organizaţiei necomerciale** – orice gen de activitate neinterzis de legislaţie, inclusiv, activitate economică, care ţine de realizarea obiectivelor statutare care cuprinde:

1. activități de prezentare și promovare a scopurilor organizației;
2. misiuni speciale;
3. acțiuni de utilitate publică și de colectare a fondurilor;
4. activitatea economică care reiese din obiectivele statutare;
5. alte activități neinterzise de legislație.

**Buget (plan bugetar)** – document de planificare financiară pentru anumite evenimente şi activităţi statutare aferente unei perioade de gestiune, care conţine date despre sursele de finanţare estimate şi nivelul limită al cheltuielilor corespunzătoare.

**Contabilitate de angajamente**– bază de contabilizare conform căreia elementele contabile sînt recunoscute pe măsura apariţiei acestora, indiferent de momentul încasării/plăţii mijloacelor băneşti sau compensării în altă formă.

**Cheltuieli ale organizaţiei necomerciale** –cheltuieli suportate în procesul realizării activităţii statutare, inclusiv a misiunilor speciale şi activităţii economice.

**Contribuţii ale fondatorilor şi membrilor organizaţiei necomerciale** – aporturi iniţiale ale fondatorilor, taxe de aderare și cotizaţii membru, donaţii şi alte contribuţii ale fondatorilor şi membrilor organizaţiei.

**Fonduri ale organizaţiei necomerciale** –totalitatea surselor proprii de finanţare ale organizaţiei necomerciale aferente imobilizărilor necorporale şi corporale primite cu titlul gratuit sau primite/procurate din contul mijloacelor cu destinaţie specială, mijloacelor nepredestinate, precum și rezultatele activităţii economice.

**Mijloace cu destinaţie specială** – active şi servicii primite, sau care urmează să fie primite sub formă de granturi, donaţii, alocaţii, asistenţă financiară sau tehnică, contribuţii ale fondatorilor şi membrilor, alte finanţări şi încasări, mijloace şi fonduri proprii a căror utilizare este condiţionată de realizarea unor misiuni speciale (procurarea/crearea anumitor active sau finanţarea unor programe/proiecte etc.).

**Misiune specială** – sarcină, împuternicire acordată unei organizații necomerciale în vederea realizării unui program, proiect, desfășurării unor acțiuni speciale din contul mijloacelor cu destinație specială.

**Mijloace nepredestinate** – active şi servicii primite, sau care urmează să fie primite a căror utilizare nu este condiţionată de realizarea unor misiuni speciale.

**Organizaţie necomercială** – persoană juridică a cărei scop principal este altul decît obţinerea de venit şi care este înregistrată sub formă de:

1. asociații (obștești, religioase, partide și alte organizații social politice, sindicate, uniuni de persoane juridice, patronate, alte forme de asociații conform legislației);
2. fundații;
3. instituții private.

**Program (proiect)**– totalitatea acţiunilor, în concordanţă cu resursele şi termenele de realizare, direcţionate spre realizarea unor misiuni speciale ce corespund obiectivelor statutare şi cerinţelor finanţatorilor și fondatorilor organizației necomerciale.

**Rapoarte ale organizaţiei necomerciale** – situații financiare, rapoarte statistice, dări de seamă fiscale şi de alt gen care caracterizează activitatea organizaţiei necomerciale.

**Utilizatori ai rapoartelor organizaţiei necomerciale** – fondatorii, membrii şi organele de conducere a organizaţiei necomerciale, finanţatorii, donatorii, sponsorii, autorităţile publice, furnizorii şi alţi creditori, beneficiarii serviciilor oferite, publicul şi alte persoane interesate.

**Venituri ale organizaţiei necomerciale** –venituri obţinute din utilizarea mijloacelor cu destinaţie specială, mijloacelor nepredestinate şi contribuţiilor fondatorilor şi membrilor, precum şi din activitatea economică.

Organizarea contabilităţii

6. Organizaţia necomercială ţine contabilitatea şi întocmeşte situații financiare în conformitate cu principiile de bază şi regulile stabilite în [Legea contabilităţii](TEXT=LPLP20070427113), Standardele Naționale de Contabilitate, Planul general de conturi contabile şi alte acte normative.

7. Organizaţia necomercială organizează și aplică sistemul contabil în partidă dublă cu prezentarea situațiilor financiare, conform formularelor din anexele la prezentele indicații metodice.

8. Răspunderea pentru ţinerea contabilităţii şi raportarea financiară o poartă conducerea (organul executiv) organizaţiei necomerciale.

9. Organizația necomercială are obligația să:

1) înregistreze elementele contabile conform contabilității de angajamente;

1. elaboreze și să aplice politici contabile proprii;
2. elaboreze Planul de conturi de lucru;
3. efectueze toate etapele ciclului contabil care cuprind:
   1. întocmirea documentelor primare și centralizatoare;
   2. evaluarea și recunoașterea elementelor contabile;
   3. reflectarea informației contabile în conturi contabile;
   4. întocmirea registrelor contabile;
   5. inventarierea elementelor contabile;
   6. întocmirea balanței de verificare sau a cărții mari și a situațiilor financiare.

10. Politicile contabile ale organizației necomerciale trebuie să conțină cel puțin următoarele elemente:

1) genurile de activităţi statutare;

2) structura surselor de finanţare;

3) modul de întocmire şi utilizare a documentelor primare centralizatoare şi a registrelor contabile;

4) modul de contabilizare a:

a) mijloacelor cu destinaţie specială şi a celor nepredestinate;

b) contribuţiilor fondatorilor şi membrilor;

c) imobilizărilor necorporale şi corporale, altor active imobilizate, activelor circulante, procurate/create din diverse surse de finanțare, inclusiv din activitatea economică;

d) activelor primite pentru utilizare temporară;

e) activelor transferabile;

f) veniturilor şi cheltuielilor;

g) fondurilor;

5) procedeele elaborate de sine stătător, inclusiv modul de contabilizare a:

a) surselor de finanţare destinate acoperirii cheltuielilor administrative, de întreţinere a organizaţiei necomerciale, de program şi a altor cheltuieli;

b) surselor de autofinanţare utilizate pentru realizarea misiunilor speciale;

c) salariilor, impozitelor şi taxelor calculate din diferite surse de finanţare etc.;

6) alte aspecte metodologice şi de organizare ale contabilităţii.

La politicile contabile pot fi anexate:

1) formularele de documente primare şi registre contabile elaborate de către organizaţia necomercială de sine stătător;

2) lista funcţiilor persoanelor responsabile de întocmirea şi semnarea documentelor primare şi registrelor contabile;

3) planul de conturi contabile de lucru;

4) alte informaţii necesare care au impact asupra modului de contabilizare a faptelor economice (de exemplu, condiţiile specifice ale donatorilor sau a prevederilor actelor normative care reglementează domeniul de activitate al organizaţiei necomercialeprivind utilizarea mijloacelor cu destinaţie specială, normele de consum ale carburanţilor, normele de parcurs ale anvelopelor etc.).

11. Politicile contabile se aprobă pentru fiecare perioadă de gestiune prin ordinul (dispoziţia) conducătorului organului executiv al organizaţiei necomerciale emis în baza hotărîrii organului de conducere al acesteia. Organizaţia necomercială nou-creată aprobă politicile contabile pînă la prezentarea situațiilor financiare pentru prima perioadă de gestiune, dar nu mai tîrziu de 90 zile de la data înregistrării.

12.Planul de conturi de lucru cuprinde conturile sintetice și subconturile necesare pentru evidenţa elementelor contabile și determinarea indicatorilor situațiilor financiare.

13.Organizaţia necomercială are obligaţia să efectueze inventarierea generală a activelor şi datoriilor, cel puţin o dată pe an pe parcursul desfăşurării activităţii sale, în cazul reorganizării sau încetării activităţii, precum şi în situaţiile prevăzute în conformitate cu prevederile [Regulamentului privind inventarierea](TEXT=MF0520040428ORDIN), aprobat de Ministerul Finanţelor.

14. Organizaţia necomercială este obligată să păstreze pe suport de hîrtie sau în formă electronică documentele contabile care includ: documentele primare, registrele contabile, situaţiile financiare şi alte documente aferente organizării şi ţinerii contabilităţii.

Particularităţile contabilităţii

15. În organizaţiile necomerciale apar un şir de particularităţi ale contabilităţii care în principal se referă la:

1) mijloacele cu destinaţie specială;

2) mijloacele nepredestinate;

3) contribuţiile fondatorilor şi membrilor organizaţiei necomerciale;

4) alte venituri din activitatea statutară;

5) veniturile şi cheltuielile aferente activităţii economice;

6) imobilizările necorporale şi corporale;

7) stocurile şi alte active circulante;

8) fonduri.

Contabilitatea mijloacelor cu destinaţie specială

***Reguli generale***

16.Contabilitatea trebuie să asigure delimitarea şi înregistrarea separată a mijloacelor cu destinaţie specială intrate şi utilizate.

17.Contabilitatea trebuie să asigure delimitarea (procurarea/crearea anumitor active sau finanțarea unor programe/proiecte concrete) şi înregistrarea separată a mijloacelor cu destinaţie specială, a căror utilizare este condiționată de realizarea unor misiuni speciale.

18. Recunoaşterea iniţială a mijloacelor cu destinaţie specială se efectuează în baza contabilităţii de angajamente.

***Intrarea mijloacelor cu destinaţie specială***

19.Mijloacele cu destinaţie specială pot fi primite sub formă de active imobilizate (imobilizări necorporale şi corporale, etc) stocuri, servicii, sau sub formă de numerar destinate procurării/creării activelor, precum şi acoperirii costurilor şi/sau cheltuielilor aferente mijloacelor cu destinație specială.

20.Mijloacele cu destinaţie specială se recunosc în cazul existenţei unei certitudini întemeiate că:

1) mijloacele vor fi primite de către organizaţia necomercială,

2) condiţiile aferente utilizării acestor mijloace vor fi îndeplinite,

3) valoarea mijloacelor poate fi determinată în mod credibil.

21. În contabilitate, mijloacele cu destinaţie specială ce urmează să fie primite se înregistrează ca majorare concomitentă a creanţelor şi a finanţărilor şi încasărilor cu destinaţie specială pe termen lung sau curente, iar intrarea efectivă a mijloacelor cu destinaţie specială se înregistrează ca majorare a activelor şi diminuare a creanţelor.

***Exemplul 1****.* *Organizaţia necomercială a încheiat cu donatorul un contract de grant în noiembrie 201X pentru realizarea unui proiect cu termenul de 12 luni, începînd cu 1 decembrie 201X. Conform graficului, prima tranşă a mijloacelor de grant în mărime de 50 000 lei urma să fie transferată organizaţiei la 10 decembrie 201X. Mijloacele de grant au fost încasate la contul curent al organizaţiei în ianuarie 201X+1.*

În baza datelor din exemplu tranzacţiile aferente mijloacelor cu destinaţie specială se contabilizează:

*decembrie 201X*

***-*** recunoaşterea mijloacelor de grant – ca majorare concomitentă a creanţelor si a finanţărilor şi încasărilor cu destinaţie specială curente în sumă de 50 000 lei.

*ianuarie 201X+1*

- primirea primei tranşe a grantului– ca majorare a numerarului la contul curent în moneda naţională şi diminuare a creanţelor în sumă de 50 000 lei.

22. Evaluarea iniţială a mijloacelor cu destinaţie specială se efectuează în funcţie de forma (monetară sau nemonetară) în care acestea au fost primite. Mijloacele primite sub formă monetară se evaluează la valoarea lor nominală, iar cele sub formă nemonetară – la costul de intrare, care se determină în conformitate cu Standardele naționale de contabilitate, cu excepţia regulilor stabilite în prezentele indicaţii metodice.

***Utilizarea mijloacelor cu destinaţie specială***

23. Mijloacele cu destinaţie specială utilizate pentru acoperirea/compensarea cheltuielilor se înregistrează concomitent ca:

1. majorare a cheltuielilor aferente mijloacelor cu destinație specială şi a datoriilor, şi
2. diminuare a finanţărilor şi încasărilor cu destinaţie specială și majorare a veniturilor aferente mijloacelor cu destinație specială.

24. Utilizarea mijloacelor cu destinaţie specială pentru procurarea/fabricarea stocurilor şi a altor active circulante, precum şi pentru acordarea avansurilor se înregistrează ca diminuare a finanţărilor şi încasărilor cu destinaţie specială şi majorare a:

1) veniturilor curente – la valoarea stocurilor utilizate;

2) veniturilor anticipate – la valoarea stocurilor neutilizate şi avansurilor acordate.

În conformitate cu politicile contabile, organizaţia necomercială poate înregistra finanţările şi încasările cu destinaţie specială aferente stocurilor şi avansurilor acordate la venituri anticipate în sumă totală. În acest caz pe măsura utilizării stocurilor şi decontării avansurilor acordate, veniturile anticipate se vor deconta la venituri curente.

***Exemplul 2****.* *În iunie 201X, organizaţia necomercială urma să primească conform graficului stabilit mijloace de grant în sumă de 60 000 lei, pentru realizarea unui proiect tematic pe un termen de 8 luni. Pe parcurs, din contul mijloacelor grantului au fost procurate şi achitate rechizite de birou în valoare de 8 000 lei, din care, efectiv au fost consumate rechizite în sumă de 5 000 lei. Rechizitele de birou ramase în stoc, în valoare de 3 000 lei au fost consumate în luna august 201X.*

Conform datelor din exemplu, tranzacţiile aferente primirii şi utilizării mijloacelor din contul grantului se contabilizează:

*iunie 201X*

- recunoașterea mijloacelor din contul grantului – ca majorare concomitentă a creanțelor și a finanțărilor și încasărilor cu destinație specială curente în sumă de 60 000 lei;

- încasarea mijloacelor din contul grantului – ca majorare concomitentă a numerarului si diminuare a creanțelor în sumă de 60 000 lei;

- procurarea rechizitelor de birou – ca majorare concomitentă a stocurilor şi a datoriilor comerciale în valoare de 8 000 lei;

- achitarea datoriilor – ca diminuare concomitentă a datoriilor şi a numerarului în sumă de 8 000 lei;

- utilizarea rechizitelor de birou – ca majorare a cheltuielilor aferente mijloacelor cu destinație specială şi diminuare a stocurilor în valoare de 5 000 lei;

- decontarea finanţărilor și încasărilor cu destinaţie specială aferente:

- rechizitelor de birou consumate – ca diminuare a finanţărilor şi încasărilor cu destinaţie specială curente şi majorare a veniturilor curente în sumă de 5 000 lei;

- rechizitelor de birou rămase în stoc – ca diminuare a finanţărilor şi încasărilor cu destinaţie specială curente şi majorare a veniturilor anticipate curente în sumă de 3 000 lei .

*august 201X*

- utilizarea rechizitelor de birou – ca majorare a cheltuielilor curente şi diminuare a stocurilor – 3 000 lei;

- decontarea veniturilor anticipate curente aferente rechizitelor de birou consumate – ca diminuare a veniturilor anticipate curente şi majorare a veniturilor curente în sumă de 3 000 lei.

25.Mijloacele cu destinaţie specială primite sub formă de active imobilizate sau utilizate pentru procurarea/crearea unor astfel de active se înregistrează ca diminuare a finanţărilor şi încasărilor cu destinaţie specială şi majorare a fondului de imobilizări.

***Exemplul 3****.**Utilizînd datele din exemplul 1, să admitem că în decembrie 201X organizaţia necomercială, în baza bugetului de grant aprobat, a achiziţionat şi a pus în funcţiune tehnică de calcul cu costul de intrare 18 000 lei. Datoria față de furnizor pentru tehnica achiziţionată s-a achitat integral în ianuarie 201X+1. Suma amortizării calculate în ianuarie 201X+1 a constituit 500 lei.*

Conform datelor din exemplu organizația necomercială contabilizează:

*decembrie 201X*:

- intrarea tehnicii de calcul – ca majorare concomitentă a imobilizărilor corporale şi a datoriilor comerciale în sumă de 18 000 lei;

- decontarea mijloacelor cu destinaţie specială curente utilizate pentru procurarea tehnicii de calcul – ca diminuare a finanţărilor și încasărilor cu destinaţie specială curente şi majorare a fondului de imobilizări în sumă de 18 000 lei;

*ianuarie 201X+1*:

- achitarea datoriei față de furnizor pentru tehnica de calcul – ca diminuare concomitentă a datoriilor comerciale şi a numerarului în sumă de 18 000 lei.

- calcularea amortizării – ca diminuare a fondului de imobilizări și majorare a amortizării mijloacelor fixe – în sumă de 500 lei.

26. În contabilitate cheltuielile şi veniturile aferente mijloacelor cu destinație specială se recunosc şi se înregistrează concomitent în aceeaşi perioadă şi în aceeaşi mărime.

27.Organizaţiile necomerciale care acumulează şi distribuie mijloace cu destinaţie specială altor beneficiari, contabilizează utilizarea acestor mijloace în următorul mod:

1) transferarea/transmiterea numerarului şi/sau a altor active beneficiarilor – ca majorare a creanţelor curente şi diminuarea numerarului şi/sau a altor active;

2) decontarea mijloacelor cu destinaţie specială transferate/transmise beneficiarilor – ca diminuare a finanţărilor şi încasărilor cu destinaţie specială şi majorare a datoriilor curente;

3) decontarea reciprocă a creanţelor şi datoriilor aferente mijloacelor cu destinaţie specială utilizate şi confirmate prin rapoartele beneficiarilor – ca diminuare concomitentă a datoriilor şi creanţelor curente.

***Diferenţe de curs valutar şi dobînzi***

28. În cazul recunoaşterii/primirii şi utilizării mijloacelor cu destinaţie specială în valută străină, precum şi la data raportării (întocmirii situațiilor financiare) apar diferenţe de curs valutar favorabile sau nefavorabile, care se înregistrează ca majorare sau diminuare a finanţărilor şi încasărilor cu destinaţie specială. Aceste diferenţe se referă la soldurile numerarului în casierie şi la conturile curente în valută străină, inclusiv depozite, la creanţele şi datoriile în valută străină aferente mijloacelor cu destinaţie specială şi se contabilizează la data efectuării tranzacţiei şi la data raportării.

***Exemplul 4****.* *Organizaţia necomercială la finele anului 201X a încheiat un contract de grant în valută străină în mărime de 50 000 euro pentru realizarea unui proiect pe un termen de 7 luni. La 17 ianuarie 201X+1 organizația a încasat mijloacele la contul curent în valută străină în valoare de 50 000 euro. La 23 ianuarie 201X+1 organizaţia a achiziţionat materiale didactice din străinătate în valoare de 5 000 euro pentru utilizare în cadrul proiectului.*

*Achitarea integrală a facturii furnizorului străin s-a efectuat la 28 ianuarie 201X+1.*

*Cursul oficial al leului moldovenesc constituie la data:*

*- înregistrării creanței – 18,64 lei/euro,*

*- primirii grantului – 18,62 lei/euro,*

*- achiziţionării materialelor didactice – 18,62 lei/euro,*

*- achitării facturii – 18,60 lei/euro.*

Conform datelor din exemplu, organizația necomercială contabilizează:

- înregistrarea mijloacelor de grant conform contractului – ca majorare concomitentă a creanțelor curente și a finanțărilor și încasărilor cu destinație special curente în sumă de 932 000 lei (50 000 euro × 18,64 lei);

- intrarea mijloacelor de grant – ca majorare concomitentă a mijloacelor băneşti la conturile curente în valută străină şi diminuare a creanțelor curente în sumă de 931 000 lei (50 000 euro × 18,62 lei);

- înregistrarea diferenței de curs valutar nefavorabilă în sumă de 1 000 lei ((50 000 euro x 18,64 lei) - (50 000 euro × 18,62 lei)) – ca diminuare concomitentă a creanțelor curente și finanțărilor și încasărilor cu destinație specială;

- achiziţionarea materialelor didactice – ca majorare concomitentă a stocurilor şi a datoriilor comerciale în sumă de 93 100 lei (5 000 euro × 18,62 lei);

- achitarea facturii furnizorului – ca diminuare concomitentă a datoriilor comerciale și a numerarului în conturi curente în valută străină în sumă de 93 000 lei (5 000 euro × 18,60 lei);

- înregistrarea diferenţei de curs valutar favorabilă aferentă datoriilor curente ca diminuare a datoriilor comerciale şi majorare a finanţărilor şi încasărilor cu destinaţie specială curente în sumă de 100 lei (93 100 lei – 93 000 lei).

***Exemplul 5****.* *În decembrie 201X, la contul valutar al organizaţiei necomerciale s-au încasat mijloace aferente grantului în sumă de 4 000 dolari S.U.A. pe un termen de 10 luni, care nu s-au utilizat pînă la data raportării.*

*Cursul oficial al leului moldovenesc constituie la data:*

*- primirii grantului – 14,70 lei/dolar S.U.A,*

*- raportării (31.12.201X) – 14,65 lei/dolar S.U.A.*

Conform condiţiilor exemplului, la data întocmirii situațiilor financiare s-a determinat diferenţa de curs valutar nefavorabilă în sumă de 200 lei (4 000 dolari S.U.A. × (14,65 lei - 14,70 lei), care se reflectă ca diminuare concomitentă a numerarului la conturile curente în valută străină şi a finanţărilor şi încasărilor cu destinaţie specială curente.

29. Dobînzile calculate de bancă pentru soldurile mijloacelor cu destinaţie specială în conturile curente şi de depozit în monedă naţională şi valută străină se recunosc ca majorare concomitentă a numerarului în conturile curente în monedă naţională şi valută străină şi a finanţărilor şi încasărilor cu destinaţie specială pe termen lung sau curente.

***Exemplul 6****.* *Organizaţia necomercială a încasat în februarie 201X mijloace cu destinație specială pentru realizarea unui proiect cu termenul de 3 ani. Suma totală a finanțării a constituit 1 000 000 lei, inclusiv pentru acoperirea cheltuielilor primului an – 450 000 lei. Conform condiţiilor finanţatorului, suma mijloacelor cu destinație specială neutilizată în primul an de realizare a proiectului (550 000 lei) s-a plasat la un cont de depozit pe 9 luni, cu rata dobînzii anuale de 8 %, iar dobînda cîştigată urmează să fie utilizată în cadrul aceluiaşi proiect. La data raportării (31.12.201X) organizaţia necomercială înregistrează dobînda calculată de la suma mijloacelor cu destinație specială (depozit) în mărime de 33 000 lei [(550 000 lei × 8%) : 100 × 9 luni : 12 luni].*

Conform condiţiilor exemplului, suma dobînzii se contabilizează ca majorare concomitentă a numerarului în conturi curente în valută naţională şi a finanţărilor şi încasărilor cu destinaţie specială pe termen lung în sumă de 33 000 lei.

***Mijloacele cu destinaţie specială neutilizate***

30. Mijloacele cu destinaţie specială neutilizate apar în cazul utilizării incomplete a mijloacelor încasate, din motivul sistării proiectelor/programelor sau după finalizarea acestora, cînd suma mijloacelor primite depăşeşte suma mijloacelor utilizate. Cu acordul finanţatorului mijloacele neutilizate pot fi rambursate, redirecţionate la cofinanţarea altor proiecte/programe sau lăsate la dispoziția organizației necomerciale.

31. Rambursarea mijloacelor neutilizate se înregistrează ca diminuare concomitentă a finanţărilor şi încasărilor cu destinaţie specială pe termen lung sau curente şi a numerarului. Redirecţionarea mijloacelor se înregistrează ca corespondenţă internă între subconturile conturilor sintetice de evidenţă a finanţărilor şi încasărilor cu destinaţie specială. Decontarea mijloacelor neutilizate și rămase la dispoziția organizației necomerciale se înregistrează ca diminuare a finanţărilor şi încasărilor cu destinaţie specială pe termen lung sau curente şi majorare a fondului de autofinanțare.

***Exemplul 7****.* *Organizaţia necomercială a obţinut un grant în mărime de 150 000 lei. Grantul a fost destinat unui proiect privind susţinerea persoanelor social vulnerabile pe un termen de 6 luni. Pentru realizarea proiectului s-au cheltuit efectiv 142 000 lei. Organizaţia necomercială a primit în scris acceptul finanţatorului pentru a folosi numerarul rămas în sumă de 8 000 lei în scopuri statutare, din care conform deciziei consiliului organizaţiei 6 000 lei s-au utilizat pentru cofinanţarea altui proiect.*

Conform datelor din exemplu, mijloacele cu destinaţie specială neutilizate se contabilizează:

- mijloacele redirecţionate pentru alt proiect – ca corespondenţă internă între subconturile conturilor sintetice de evidenţă a finanţărilor şi încasărilor cu destinaţie specială aferente proiectelor concrete în sumă de 6 000 lei;

- mijloacele rămase la dispoziția organizației necomerciale 2 000 (8 000 lei – 6 000 lei) – ca diminuare a finanţărilor şi încasărilor cu destinaţie specială curente şi majorare a fondului de autofinațare.

**Contabilitatea mijloacelor nepredestinate**

32. Mijloacele nepredestinate primite se contabilizează ca majorare concomitentă a activelor imobilizate și circulante și a datoriilor curente.

33. Mijloacele nepredestinate primite sub formă de active imobilizate se contabilizează la transmiterea acestora în exploatare ca diminuare a datoriilor curente și majorare a fondului de imobilizări.

34. Mijloacele nepredestinate primite sub formă de active circulante se contabilizează pe măsura utilizării acestora ca:

1) majorare a costurilor/cheltuieli curente și diminuare a activelor circulante;

2) diminuare a datoriilor curente și majorare a veniturilor curente.

35. Mijloacele nepredestinate neutilizate pînă la data raportării se contabilizează ca diminuare a datoriilor curente și majorare a fondului de autofinanțare.

Contabilitatea contribuţiilor fondatorilor şi

membrilor organizaţiei necomerciale

36.Contabilitatea contribuţiilor fondatorilor şi a membrilor organizaţiei necomerciale se ţine în funcţie de tipul acestora: aporturi iniţiale ale fondatorilor (de exemplu, ale fundațiilor), taxe de intrare și cotizații de membru, alte contribuţii, donații condiționate sau necondiționate acordate de către fondatori și/sau membrii acesteia.

37. Contribuţiile fondatorilor şi membrilor organizaţiei necomerciale primite în formă monetară se evaluează la suma lor nominală, iar cele sub formă nemonetară – la valoarea de intrare, care se determină în conformitate cu Standardele Naționale de Contabilitate, ţinînd cont de regulile prezentelor indicaţii metodice.

38. Aporturile iniţiale ale fondatorilor organizaţiei necomerciale se înregistrează ca majorare concomitentă a creanțelor curente și a altor fonduri. Intrarea aporturilor fondatorilor se înregistrează ca majorare concomitentă a activelor imobilizate și/sau circulante și diminuare a creanțelor curente.

39. Cotizaţiile şi alte contribuţii ale fondatorilor şi ale membrilor organizaţiei necomerciale (donaţii, sponsorizări, subvenţii etc.) se contabilizează în funcţie de destinaţia lor:

1)cotizaţiile şi alte contribuţii destinate realizării unor misiuni speciale se înregistrează iniţial ca majorare concomitentă a creanţelor curente şi a finanţărilor și încasărilor cu destinaţie specială curente.

2) cotizaţiile şi alte contribuţii, a căror utilizare nu este condiţionată de realizarea unor misiuni speciale, se reflectă ca majorare concomitentă a creanţelor şi datoriilor curente.

40. Contabilitatea utilizării contribuțiilor fondatorilor și membrilor organizației necomerciale se ține în modul prevăzut de pct.33,34.

**Contabilitatea altor venituri și cheltuieli din activitatea statutară cu excepția celor din activitatea economică**

41. Alte venituri și cheltuieli ale organizației necomerciale cuprind:

1. plusurile și pierderile identificate în urma inventarierii;
2. datoriile și creanțele decontate în contabilitate în legătură cu expirarea termenelor de prescripție;
3. veniturile și cheltuielile obținute în rezultatul vînzării activelor nefolosite;
4. veniturile din predarea în locațiune pe bază neregulată a activelor organizației necomerciale;
5. alte venituri și cheltuieli, care nu sunt legate de misiuni speciale sau activități economice statutare concrete.

42. Alte venituri se contabilizează ca majorare concomitentă a activelor imobilizate și circulante și a veniturilor curente.

43. Alte cheltuieli se contabilizează ca majorare a cheltuielilor și majorare a datoriilor curente, diminuare a activelor imobilizate și circulante.

**Contabilitatea veniturilor şi cheltuielilor din**

**activitatea economică**

44. În afară de misiunile cu destinaţie specială, organizaţia necomercială poate desfăşura şi activitate economică, inclusiv activitate de producție, de prestare a serviciilor, de investiții și de alt gen, care reiese nemijlocit din scopurile statutare.

45. Activitatea economică generează venituri şi cheltuieli care se înregistrează conform contabilităţii de angajamente, în baza regulilor generale stabilite de Standardele Naționale de Contabilitate.

46. Veniturile din activitatea economică cuprind:

* 1. venituri din activitatea de producție, vînzare de bunuri, executarea lucrărilor şi prestarea serviciilor;
  2. venituri financiare (venituri din diferenţe de curs valutar, cu excepția celor aferente mijloacelor cu destinație specială, investiţii, dobînzi, alte venituri financiare);
  3. venituri rezultate din compensaţiile primite pentru cheltuieli sau pierderi din calamităţi sau alte evenimente excepționale;
  4. alte venituri aferente activităţii economice.

47. Cheltuielile din activitatea economică cuprind cheltuielile aferente obținerii veniturilor indicate în pct.46 din prezentele indicații metodice.

48.Rezultatul din activitatea economică profit (pierdere) se determină la finele perioadei de gestiune şi se decontează la majorarea sau diminuarea fondului de autofinanţare al organizaţiei necomerciale, în modul prevăzut în pct. 78 din prezentele indicaţii metodice.

Contabilitatea activelor

***Reguli generale***

49.Activele organizaţiilor necomerciale cuprind activele imobilizate și circulante aflate în proprietate şi se contabilizează pe surse de finanțare (intrare) în baza documentelor primare, în modul prevăzut de Standardele Naționale de Contabilitate, ţinînd cont de prezentele indicaţii metodice.

50.În organizaţiile necomerciale apar particularităţi aferente contabilităţii bunurilor primite cu titlul gratuit sau procurate din contul diferitor surse de finanţare pentru transmitere altor beneficiari (de exemplu, persoane social vulnerabile, aziluri de bătrîni, case de copii). Aceste bunuri pot fi înregistrate ca active – în conturi bilanţiere doar în cazul respectării criteriilor de recunoaştere stabilite de Standardele Naționale de Contabilitate. În celelalte cazuri bunurile respective se înregistrează în conturi extrabilanţiere.

51. Activele primite cu titlu gratuit, indiferent de destinaţia lor, se evaluează la costul de intrare, care se determină în baza actelor de donaţie, proceselor-verbale de primire – predare, facturilor, invoice şi altor documente.

52.Costul de intrare a activelor primite în folosință temporară sau cu scopul transmiterii lor ulterioare altor beneficiari, se stabilește de către o comisie independentă conform documentelor de însoțire. În cazul în care documentele de însoțire lipsesc sau în acestea nu se indică valoarea activelor, aceasta se determină în baza:

1) valorii juste – în cazul primirii activelor de la rezidenții Republicii Moldova;

2) valorii în vamă – în cazul primirii activelor de la nerezidenți;

3) valorii determinate în altă bază rezonabilă.

53. Costurile de achiziţie şi de pregătire a activelor pentru realizarea misiunilor speciale se includ în costul de intrare numai în cazul cînd acestea au fost acoperite din aceeaşi sursă de finanţare (grant, proiect, asistență tehnică, etc). În caz contrar aceste costuri se înregistrează ca cheltuieli curente.

***Imobilizări necorporale şi corporale***

54.Recunoașterea inițială a activelor imobilizate se efectuează pe obiecte de evidență a căror nomenclator se stabilește de organizație de sine stătător. Activul primit ca donație sau procurat din contul mijloacelor donate se recunoaște ca imobilizare sau ca activ circulant în funcție de scopul destinației ulterioare. În cazul procurării activului pentru utilizare continuă în activitatea organizației, acesta se va recunoaște ca imobilizare. În cazul în care activul este destinat transmiterii altor beneficiari (cu excepția locațiunii), acesta va fi recunoscut și prezentat în bilanț ca element al activelor circulante și/sau al activelor transferabile.

55.Evaluarea inițială a fiecărui obiect se efectuează la costul de intrare, conform Standardelor Naționale de Contabilitate, ținînd cont de prezentele indicații metodice.

56.Imobilizările necorporale şi corporale primite/procurate din contul mijloacelor cu destinaţie specială se contabilizează ca diminuare a finanțărilor și încasărilor cu destinație specială și majorare a fondului de imobilizări.

57.Imobilizările necorporale şi corporale primite/procurate din contul mijloacelor nepredestinate se contabilizează ca majorare a imobilizărilor necorporale și corporale și a fondului de imobilizări.

58.Calcularea amortizării activelor imobilizate intrate din contul mijloacelor cu destinaţie specială şi a celor nepredestinate se înregistrează ca diminuare a fondului de imobilizări şi majorare a amortizării.

59.Calcularea amortizării activelor imobilizate procurate din contul mijloacelor rezultate din activitatea economică se înregistrează ca majorare concomitentă a costurilor şi/sau cheltuielilor curente şi a amortizării.

60. În cazul modernizării, reconstrucţiei imobilizărilor necorporale şi corporale costurile (investiţiile capitale) ulterioare se contabilizează în baza regulilor generale stabilite în Standardele Naționale de Contabilitate şi prezentele indicaţii metodice. Aceste costuri sînt suportate pentru îmbunătățirea caracteristicilor tehnice ale imobilizărilor sau pentru a majora beneficiile economice estimate inițial. În organizaţiile necomerciale costurile ulterioare pot fi acoperite din contul:

* + 1. mijloacelor cu destinaţie specială;
    2. mijloacelor nepredestinate;
    3. fondului de autofinanţare.

61.Costurile ulterioare acoperite din contul mijloacelor obținute din activitatea economică se contabilizează conform Standardelor Naționale de Contabilitate.

62.Contabilitatea ieşirii imobilizărilor necorporale și corporale este condiţionată de sursa de intrare şi cauza ieşirii acestora (casării/lichidării – în cazul uzurii fizice, morale, transmiterii cu titlul gratuit, vînzării, etc).

63.Casarea imobilizărilor ca urmare a amortizării totale se înregistrează – ca diminuare concomitentă a amortizării şi a imobilizărilor.

64.Casarea imobilizărilor înainte de expirarea duratei de utilizare a acestora, precum şi la transmiterea cu titlul gratuit se înregistrează ca:

1) diminuare concomitentă a amortizării şi a imobilizărilor – în mărimea amortizării;

2) diminuare concomitentă a fondului de imobilizări şi a imobilizărilor – în mărimea valorii contabile a imobilizărilor.

65.Bunurile obţinute din casarea imobilizărilor se evaluează la valoarea realizabilă netă şi se reflectă ca majorare concomitentă a stocurilor şi a veniturilor aferente surselor de finanțare/intrare.

66.Valoarea de vînzare a imobilizărilor aferente fondului de imobilizări se înregistrează ca majorare concomitentă a creanţelor şi a veniturilor aferente surselor de finanțare/intrare.

***Exemplul 8****.* *Asociaţia obştească a procurat din contul mijloacelor cu destinaţie specială un aparat foto în valoare de 9 000 lei, care a fost înregistrat ca obiect de mijloace fixe. Mijloacele cu destinaţie specială utilizate au fost decontate la fondul de imobilizări al asociației. După un an aparatul foto a fost comercializat la preţul de 5 000 lei. Amortizarea acumulată pînă la la data vînzării constituie 3 500 lei.*

În baza datelor din exemplu asociația contabilizează:

- decontarea amortizării – ca diminuare concomitentă a amortizării acumulate şi mijloacelor fixe la suma de 3 500 lei;

- casarea valorii neamortizate – ca diminuare concomitentă a fondului de imobilizări şi mijloacelor fixe la suma de 5 500 lei;

- reflectarea valorii de vînzare – ca majorare concomitentă a creanţelor şi a veniturilor aferente mijloacelor cu destinație specială în sumă de 5 000 lei.

67.Ieşirea imobilizărilor procurate/create din contul surselor obținute în rezultatul activității economice, se contabilizează conform Standardelor Naționale de Contabilitate.

*Active circulante*

68. Contabilitatea stocurilor se ține pe surse de intrare (mijloace cu destinație specială și nepredestinate, contribuțiile fondatorilor și membrilor, resurse proprii, etc.) și pe direcții de utilizare (realizarea misiunilor speciale, organizarea, deservirea și gestionarea organizației necomerciale, etc).

69. Pentru realizarea misiunilor speciale organizaţia necomercială poate primi nemijlocit stocuri şi alte active circulante şi/sau numerar pentru achiziţionarea acestora.

70. Stocurile şi alte active circulante primite sau achiziţionate din contul mijloacelor cu destinaţie specială şi utilizate pentru realizarea unor misiuni speciale se înregistrează în modul următor:

1) primirea stocurilor – ca majorare concomitentă a stocurilor şi finanţărilor şi încasărilor cu destinaţie specială;

2) achiziţionarea stocurilor din contul mijloacelor cu destinaţie specială – ca majorare concomitentă a stocurilor şi datoriilor curente;

3) utilizarea stocurilor – ca majorare a costurilor şi/sau cheltuielilor curente şi diminuare a stocurilor;

4) transmiterea stocurilor altor beneficiari – ca majorare a cheltuielilor și diminuare a activelor transferabile;

5) decontarea mijloacelor cu destinaţie specială aferente stocurilor – în modul stabilit de pct. 24 al prezentelor indicaţii metodice.

71.Stocurile intrate din contul mijloacelor nepredestinate se înregistrează ca majorare concomitentă a stocurilor şi a datoriilor curente. Produsele fabricate de organizația necomercială se evaluează la costul efectiv conform Standardelor Naționale de Contabilitate.

Contabilitatea capitalului propriu

72. Capitalul propriu al organizației necomerciale (fondurilor) cuprinde:

1) corecții ale rezultatelor anilor precedenți;

2) excedentul net (deficitul net) al perioadei de gestiune;

3) aporturile inițiale ale fondatorilor;

4) fondurile.

73. Corecții ale rezultatelor anilor precedenți reprezintă excedentul/profitul (deficitul/pierderea) rezultat din corectarea erorilor comise în anii precedenți care se determină în conformitate cu SNC „Politici contabile, modificări ale estimărilor contabile, erori și evenimente ulterioare”

74. Excedentul net (deficitul net) al perioadei de gestiune reprezintă rezultatul financiar al perioadei de gestiune din activitatea organizației necomerciale.

75. Aporturile inițiale ale fondatorilor reprezintă contribuțiile în numerar și/sau în natură ale fondatorilor la constituirea patrimoniului organizației necomerciale (de exemplu, fundației). Aceste aporturi constituie proprietatea organizației necomerciale, se înregistrează distinct în contabilitate, în baza actelor de constituire și a documentelor primare privind aporturiledepuse. Aporturile inițiale ale fondatorilor se contabilizează ca majorare concomitentă a activelor și a fondurilor.

76.Fondurile organizației necomerciale cuprind fondul de imobilizări, fondul de autofinanțare și alte fonduri.

77. Fondul de imobilizări cuprinde finanțările și încasările cu destinație specială și mijloacele nepredestinate aferente imobilizărilor necorporale și corporale procurate/create, precum și costurile ulterioare, capitalizate. Constituirea (majorarea) fondului de imobilizări se înregistrează în cazul decontării finanțărilor și încasărilor cu destinație specială, primirii mijloacelor nepredestinate sub formă de imobilizări sau utilizării ulterioare a acestor mijloace pentru procurarea/crearea imobilizărilor. Diminuarea fondului de imobilizări se reflectă pe măsura calculării amortizării și ieșirii imobilizărilor.

78. Fondul de autofinanțare include – excedentul (deficitul) – din activitatea statutară, cu excepția activității economice, și profitul (pierderea) – din activitatea economică. Acest fond poate fi utilizat pentru finanțarea misiunilor speciale și în alte scopuri stabilite de organul de conducere al organizației necomerciale. Utilizarea fondului de autofinanțare se înregistrează pentru:

1) finanțarea misiunilor speciale – ca diminuare a fondului de autofinanțare și majorare a finanțărilor și încasărilor cu destinație specială;

2) alte scopuri – ca diminuare a fondului de autofinanțare și majorare a datoriilor, diminuare a stocurilor, etc.

79. Alte fonduri cuprind:

1) sursele aferente mijloacelor restricționate pentru utilizare, create de organizație, conform deciziei organului de conducere sau la cerința finanțatorilor, donatorilor etc;

2) rezervele prevăzute de legislație, statut sau alte rezerve. Aceste rezerve se constituie benevol din contul fondului de autofinanțare și sînt destinate pentru acoperirea deficitului (pierderii) sau pentru alte scopuri stabilite de organul de conducere.

Situațiile financiare

***Reguli generale***

80.Organizaţiile necomerciale întocmesc și prezintă situații financiare conform prevederilor [Legii contabilităţii](TEXT=LPLP20070427113) şi prezentelor indicaţii metodice. În cazul modificării datei de raportare şi prezentării situaţiilor financiare pe o perioadă mai lungă sau mai scurtă de un an, organizaţia necomercială trebuie să dezvăluie:

1) perioada acoperită de situaţiile financiare;

2) motivul stabilirii unei perioade de gestiune mai lungi sau mai scurte de un an; şi

3) faptul că informaţiile din situaţiile financiare nu sînt pe deplin comparabile (de exemplu, pentru organizaţiile necomerciale nou înregistrate prima perioadă de gestiune se consideră perioada din data înregistrării de stat a organizaţiei pînă la 31 decembrie al aceluiaşi an calendaristic. În cazul în care înregistrarea de stat a organizaţiei necomerciale are loc după 1 octombrie, prima perioadă de gestiune se consideră perioada din data înregistrării de stat pînă la 31 decembrie al următorului an calendaristic).

81.Situaţiile financiare se întocmesc conform formularelor din anexele la prezentele indicații metodice și cuprind:

1) bilanţul;

2) situaţia de venituri şi cheltuieli;

3) situaţia modificărilor surselor de finanţare;

4) notă explicativă la situaţiile financiare.

82. Situaţiile financiare se întocmesc în baza informaţiilor contabile după reflectarea rezultatelor inventarierii efectuate conform prevederilor Regulamentului privind inventarierea aprobat de Ministerul Finanțelor.

83. Erorile depistate la întocmirea situaţiilor financiare se corectează în conformitate cu SNC „Politici contabile, modificări ale estimărilor contabile, erori şi evenimente ulterioare”.

84. Organizația necomercială trebuie să identifice în mod clar situaţiile financiare şi să evidenţieze în mod special următoarele informaţii:

1) denumirea organizației necomerciale şi alte elemente de identificare;

2) data raportării sau perioada acoperită de situaţiile financiare;

3) activitatea de bază;

4) forma de proprietate;

5) forma juridică de organizare;

6) unitatea de măsură.

85. Întocmirea şi prezentarea situaţiilor financiare cuprind următoarele etape:

* + 1. efectuarea lucrărilor premergătoare întocmirii situaţiilor financiare cum ar fi: inventarierea generală a elementelor contabile, decontarea cheltuielilor şi veniturilor anticipate aferente perioadei de gestiune, determinarea şi reflectarea diferenţelor de curs valutar, întocmirea înregistrărilor de corectare, determinarea cotei curente a activelor imobilizate şi datoriilor pe termen lung etc;
    2. completarea formularelor situaţiilor financiare;
    3. întocmirea notei explicative la situaţiile financiare;
    4. aprobarea, semnarea şi prezentarea situaţiilor financiare;
    5. reformarea bilanţului.

***Bilanţul***

*Generalităţi*

86. Bilanţul include informaţii aferente soldurilor existente la data raportării privind:

1. *activele* – resurse economice identificabile şi controlabile de către organizaţia necomercială ce provin din fapte economice trecute, care sunt utilizate în desfășurarea activităţii statutare;
2. *capitalul propriu* (*fondurile*) – mărimea surselor de finanţare aflate în dispoziţia organizaţiei necomerciale, rămase în activele acesteia după scăderea datoriilor;
3. *datoriile* – obligaţii existente ale organizaţiei necomerciale, inclusiv finanţările cu destinaţie specială, provenite din fapte economice trecute a căror stingere contribuie la o reducere a resurselor, purtătoare de beneficii economice.
4. Bilanţul se întocmeşte conform formularului prezentat în anexa 1 la prezentele indicaţii metodice.
5. În bilanţ totalul activelor este echivalent cu suma totalurilor capitalului propriu (fondurilor) şi datoriilor.

89. Activele sînt prezentate în bilanţ în ordinea creşterii lichidităţii acestora, iar datoriile în baza creşterii exigibilităţii.

90. În funcţie de gradul de lichiditate, activele se divizează în:

1. active circulante, care reprezintă activele ce se aşteaptă să fie consumate în ciclul normal de activitate în cadrul organizaţiei necomerciale, utilizate/transmise participanţilor la diverse activităţi (proiecte, programe), transmise beneficiarilor terţi cu titlu gratuit, vîndute sau primite în termen de 12 luni sau care reprezintă numerarul;
2. active imobilizate, care cuprind imobilizările necorporale, imobilizările corporale în curs de execuție, terenuri, mijloace fixe, alte active imobilizate.

91.În funcţie de gradul exigibilităţii, datoriile se împart în:

1. datorii curente, care includ datoriile ce se aşteaptă să fie achitate sau decontate în termen de 12 luni din data raportării;
2. datorii pe termen lung, care cuprind toate celelalte datorii, cu excepţia celor curente.

92.La data raportării organizaţia determină cota curentă a activelor imobilizate în componenţa activelor circulante şi a datoriilor pe termen lung, în componenţa datoriilor curente care se reflectă în bilanţ.

93. Cheltuielile suportate în cursul perioadei de gestiune, dar care sunt aferente unei perioade ulterioare, trebuie prezentate în bilanţ ca cheltuieli anticipate.

94. Creanţele, numerarul şi datoriile în valută străină aferente activității statutare, cu excepția activității economice se recalculează şi se reflectă în bilanţ conform prezentelor indicații metodice. Creanțele, numerarul și datoriile în valută străină aferente activității economice se recalculează şi se reflectă în bilanţ în conformitate cu SNC „Diferenţe de curs valutar şi de sumă”.

*Active imobilizate*

95. În rîndul 010 „Imobilizări necorporale” se reflectă valoarea contabilă a imobilizărilor necorporale în utilizare şi în curs de execuţie determinată conform SNC „Imobilizări necorporale şi corporale” şi prezentelor indicaţii metodice.

***Exemplul 9****. Organizaţia necomercială la data raportării dispune de următoarea informaţie contabilă, aferentă perioadei de gestiune:*

*- costul imobilizărilor necorporale în curs de execuţie, procurate din contul mijloacelor cu destinaţie specială – 5 000 lei;*

*- costul imobilizărilor necorporale în utilizare, procurate din contul mijloacelor cu destinaţie specială – 21 000 lei;*

*- costul imobilizărilor necorporale în utilizare, procurate din contul mijloacelor rezultate din activitatea economică – 4 500 lei;*

*- suma amortizării cumulate aferentă imobilizărilor necorporale procurate pe seama:*

* *mijloacelor cu destinație specială – 7 000 lei;*
* *mijloacelor rezultate din activitatea economică – 1 500 lei.*

Conform datelor din exemplu, organizaţia reflectă în rd. 010 „Imobilizări necorporale” din bilanţ valoarea contabilă a imobilizărilor necorporale în sumă de 22 000 lei (5 000 lei + 21 000 lei + 4 500 lei – 8 500 lei).

96. În rîndul 020 „Imobilizări corporale în curs de execuţie” se reflectă costurile aferente imobilizărilor corporale în curs de execuţie (perioada de creare şi/sau pregătire spre utilizare pînă la data punerii în exploatare), care se determină în conformitate cu SNC „Imobilizări necorporale şi corporale” şi prezentele indicaţii metodice.

97. În rîndul 030 „Terenuri” şi 040 „Mijloace fixe” se reflectă valoarea contabilă a terenurilor, mijloacelor fixe proprii, primite în leasing financiar şi/sau în gestiune economică transmise în exploatare.

***Exemplul 10****. Organizaţia necomercială la data raportării dispune de următoarele informaţii contabile:*

* *costul de intrare a mijloacelor fixe, procurate din contul mijloacelor cu destinaţie specială - 50 000 lei;*
* *costul de intrare a terenului, procurat din contul mijloacelor nepredestinate –  420 000 lei;*
* *amortizarea acumulată aferentă mijloacelor fixe– 12 500 lei.*

Conform datelor din exemplu, organizaţia va reflecta în 030 „Terenuri” din bilanţ valoarea contabilă a terenului în sumă de 420 000lei şi în rd. 040 „Mijloace fixe” din bilanţ valoarea contabilă a mijloacelor fixe în sumă de 37 500 lei (50 000 lei – 12 500 lei).

98. În rîndul 050 „Investiţii financiare pe termen lung” se înscrie valoarea investiţiilor pe termen lung (obligaţiuni procurate, împrumuturi acordate, depozite, alte investiţii pe termen lung), care se determină în conformitate cu SNC „Creanţe şi investiţii financiare”, „Părţi afiliate şi contracte de societate civilă” şi prezentele indicaţii metodice.

99. În rîndul 060 „Alte active imobilizate” se înscrie suma cheltuielilor anticipate pe termen lung şi a altor active imobilizate.

100. În rîndul 070 „Total active imobilizate” se indică valoarea totală a activelor imobilizate, determinată prin relaţia: rd.010+rd.020+rd.030+rd.040+rd.050 +rd.060.

*Active circulante*

1. În rîndul 080 „Materiale”, se reflectă costul soldului de materiale determinat conformSNC„Stocuri”.

102. În rîndul 090 „Obiecte de mică valoare şi scurtă durată”, se reflectă valoarea contabilă a obiectelor de mică valoare și scurtă durată determinată conform SNC „Stocuri”.

103. În rîndul 100 „Producţia în curs de execuţie şi produse” se înscrie valoarea contabilă a producției în curs de execuție și produse, care se determină în conformitate cu SNC „Stocuri” şi prezentele indicaţii metodice.

104. În rîndul 110 „Creanţe comerciale şi avansuri acordate” se înscrie suma creanţelor curente ale finanțatorilor, donatorilor, iar în cazul desfășurării activității economice – a cumpărătorilor şi clienţilor din ţară şi din străinătate, precum şi suma avansurilor acordate furnizorilor de active şi prestatorilor de servicii pe un termen nu mai mare de 12 luni, care se determină conform SNC „Creanţe şi investiţii financiare” și prezentelor indicații metodice.

105. În rîndurile 120 „Creanţe ale bugetului” şi 130 „Creanţe ale personalului” se reflectă suma creanţelor bugetului şi a personalului, care se determină în conformitate cu SNC „Creanţe şi investiţii financiare” şi prezentele indicaţii metodice.

106. În rîndul 140 „Alte creanţe curente” se înscrie suma creanţelor aferente mijloacelor cu destinaţie specială, taxelor de aderare şi cotizaţiilor de membru calculate, locaţiunii, dobînzilor, creanţelor privind înstrăinarea activelor, reclamaţiilor înaintate şi recunoscute, creanţelor privind alte operaţiuni.

107. În rîndul 150 „Numerar” se înscrie suma totală a numerarului din casierie şi din conturile curente în monedă naţională şi valută străină, a numerarului la alte conturi bancare şi valoarea documentelor băneşti (mărcilor poştale, biletelor de călătorie achitate etc.).

108. În rîndul 160 „Investiţii financiare curente” se indică valoarea depozitelor bancare, împrumuturilor acordate şi altor investiţii curente, care se determină în conformitate cu SNC „Creanţe şi investiţii financiare”.

109. În rîndul 170 „Alte active circulante” se reflectă suma cheltuielilor anticipate curente, valoarea contabilă a activelor destinate repartizării participanţilor la diverse proiecte și activităţi cu destinaţie specială sau transmiterii beneficiarilor terţi, valoarea altor active circulante.

1. În rîndul 180 „Total active circulante” se indică valoarea totală a activelor circulante, determinată prin relaţia: rd.080+rd.090+rd.100+rd.110+rd.120+rd.130+rd.140+rd.150+ rd.160+rd.170.
2. În rîndul 190 „Total active” se înscrie valoarea totală a activelor imobilizate şi circulante ale organizaţiei necomerciale, determinată prin relaţia: rd.070+rd.180.

*Capital propriu (fonduri)*

112. În rîndul 200 „Corecții ale rezultatelor anilor precedenți se reflectă soldurile și modificările sumei excedentului/profitului (deficitului/pierderii) rezultate din corectarea erorilor comise în anii precedenți care se determină în conformitate cu SNC „Politici contabile, modificări ale estimărilor contabile, erori și evenimente ulterioare”

1. În rîndul 210 „Excedent net (deficit net) al perioadei de gestiune” se înscrie rezultatul financiar al perioadei de gestiune din activitatea statutară a organizaţiei necomerciale, care se determină în Situaţia de venituri şi cheltuieli şi coincide cu indicatorul rîndului 110 „Excedent net (deficit net) al perioadei de gestiune”.

114. În rîndul 220 „Aporturi iniţiale ale fondatorilor” se înscrie valoarea aporturilor iniţiale ale fondatorilor organizaţiei necomerciale (de exemplu, fundației) în conformitate cu prevederile legislaţiei.

1. În rîndul 230 „Fondul de imobilizări” se înscrie suma finanţărilor şi încasărilor cu destinaţie specială şi a mijloacelor nepredestinate utilizate pentru procurarea/crearea imobilizărilor necorporale şi corporale, costurile ulterioare capitalizate, determinate în conformitate cu prezentele indicaţii metodice.
2. În rîndul 240 „Fondul de autofinanțare” se înscrie rezultatul: excedentul (deficitul) activităţii statutare, inclusiv activității economice ale anilor precedenți, care se determină în conformitate cu prezentele indicaţii metodice.
3. În rîndul 250 „Alte fonduri” se înscrie suma altor fonduri create de organizaţie în conformitate cu deciziile organului de conducere, fondatorilor, finanțatorilor, precum şi alte surse aferente mijloacelor restricţionate pentru utilizare.
4. În rîndul 260 „Total capital propriu (fonduri)” se înscrie totalul elementelor de capital propriu (fonduri), determinat prin relaţia: rd.200+ rd.210+rd.220+rd.230+rd.240+rd.250.

*Datorii pe termen lung*

1. În rîndul 270 „Finanţări şi încasări cu destinaţie specială pe termen lung” se înscrie suma totală a finanţărilor şi încasărilor cu destinaţie specială cu termenul de utilizare mai mare de 12 luni care se determină conform prezentelor indicaţii metodice.
2. În rîndul 280 „Datorii financiare pe termen lung” se înscrie suma totală a creditelor bancare, împrumuturilor primite, datoriilor aferente operaţiunilor de leasing financiar, cu termen mai mare de 12 luni care se determină în conformitate cu Standardele Naționale de Contabilitate.
3. În rîndul 290 „Alte datorii pe termen lung” se reflectă suma veniturilor anticipate, altor datorii pe termen lung cu termenul de stingere (decontare) mai mare de 12 luni.
4. În rîndul 300 „Total datorii pe termen lung” se reflectă suma totală a datoriilor pe termen lung determinată prin relaţia: rd.270+rd.280+rd.290.

*Datorii curente*

1. În rîndul 310 „Finanţări şi încasări cu destinaţie specială curente” se înscrie suma totală a finanţărilor şi încasărilor cu destinaţie specială cu termenul de utilizare nu mai mare de 12 luni care se determină conform prezentelor indicaţii metodice.
2. În rîndul 320 „Datorii financiare curente” se indică suma creditelor bancare, a împrumuturilor primite, inclusiv dobînzile aferente, cu termenul de rambursare nu mai mare de 12 luni.
3. În rîndul 330 „Datorii comerciale şi avansuri primite” se înscrie suma datoriilor faţă de furnizori privind bunurile procurate şi serviciile primite și suma avansurilor primite cu termenul de achitare/decontare nu mai mare de 12 luni.
4. În rîndul 340 „Datorii faţă de personal” se înscrie suma datoriilor faţă de personal privind retribuirea muncii şi alte operaţii (de exemplu, deplasări, compensarea unor cheltuieli fără primirea avansului, utilizarea bunurilor personale în scopuri de serviciu).
5. În rîndul 350 „Datorii privind asigurările sociale şi medicale” se indică datoriile faţă de organele de asigurări sociale şi medicale (inclusiv cele individuale) determinate conform legislaţiei în vigoare.
6. În rîndul 360 „Datorii faţă de buget” se înregistrează suma datoriilor faţă de buget privind impozitele şi taxele, precum şi sancţiunile aferente determinate în conformitate cu legislaţia în vigoare.
7. În rîndul 370 „Venituri anticipate curente” se reflectă suma veniturilor anticipate, cu termenul de decontare la venituri curente nu mai mare de 12 luni.
8. În rîndul 380 „Alte datorii curente” se înscrie suma datoriilor preliminate, datoriilor faţă de companiile de asigurare privind asigurarea bunurilor şi persoanelor, datoriilor privind bunurile primite în gestiune economică, datoriilor privind sancţiunile comerciale şi alte datorii curente.
9. În rîndul 390 „Total datorii curente” se înscrie suma totală a datoriilor curente ale entităţii, determinată prin relaţia: rd.310+rd.320+rd.330+rd.340+rd.350+rd.360+rd.370 +rd.380.
10. În rîndul 400 „Total pasive” se indică suma totală a capitalului propriu, a datoriilor pe termen lung şi curente, determinată prin relaţia: rd.260+rd.300+rd.390.

***Situaţia de venituri şi cheltuieli***

1. Situaţia de venituri şi cheltuieli include informaţii privind:
2. *veniturile* – creşteri ale beneficiilor economice înregistrate pe parcursul perioadei de gestiune, sub forma intrărilor sau majorării activelor ori diminuării datoriilor, care au drept rezultat creşteri ale capitalului propriu (fondurilor). Acestea cuprind: veniturile aferente mijloacelor cu destinație specială, alte venituri (cu excepția veniturilor din activitatea economică) și veniturile din activitatea economică.
3. *cheltuielile* – diminuări ale beneficiilor economice înregistrate pe parcursul perioadei de gestiune sub formă de ieşiri sau reduceri ale valorii activelor sau de creşteri ale datoriilor care contribuie la diminuări ale capitalului propriu (fondurilor). Acestea cuprind: cheltuielile aferente mijloacelor cu destinaţie specială, alte cheltuieli (cu excepţia cheltuielilor din activitatea economică), cheltuielile din activitatea economică și cheltuielile privind impozitul pe venit.
4. *rezultatul din activitatea statutară a organizației necomerciale* – diferență dintre veniturile și cheltuielile curente și cuprinde excedentul (deficitul) din activitatea statutară (cu excepția activității economice) și profitul (pierderea) din activitatea economică.
5. Veniturile şi cheltuielile aferente aceloraşi operaţiuni economice se reflectă în situaţia de venituri şi cheltuieli în aceiaşi perioadă de gestiune (de exemplu, veniturile şi cheltuielile curente rezultate din utilizarea finanţărilor şi încasărilor cu destinaţie specială se reflectă în situaţia de venituri şi cheltuieli în aceeaşi perioadă şi în aceeaşi mărime).
6. Situaţia de venituri şi cheltuieli se întocmeşte conform formularului prezentat în anexa 2 la prezentele indicaţii metodice.
7. În rîndul 010 „Venituri aferente mijloacelor cu destinaţie specială” se reflectă suma veniturilor constatată ca rezultat al utilizării şi decontării mijloacelor cu destinaţie specială (mijloace predestinate). Utilizarea mijloacelor cu destinaţie specială se recunoaşte în cazul procurării şi consumului activelor circulante, calculării retribuțiilor angajaților, sumelor contribuțiilor de asigurări sociale de stat obligatorii și primelor de asigurare obligatorii de asistență medicală aferente, efectuarea altor cheltuieli din contul mijloacelor predestinate, cu excepţia procurării imobilizărilor necorporale și corporale. Suma veniturilor aferente mijloacelor cu destinaţie specială este egală cu mărimea cheltuielilor efectuate din contul mijloacelor cu destinaţie specială utilizate.
8. În rîndul 020 „Cheltuieli aferente mijloacelor cu destinaţie specială” se reflectă cheltuielile efectuate pe seama mijloacelor cu destinație specială (predestinate), care cuprind: valoarea contabilă a stocurilor achiziţionate/fabricate şi consumate (utilizate, transmise cu titlu gratuit), cheltuielile curente (de proiect, program, administrative), inclusiv a cheltuielilor cu personalul, de executare a unor obligaţii contractuale, corelate cu veniturile înregistrate în rd. 010.
9. În rîndul 030 „Excedent (deficit)” se reflectă diferenţa dintre suma veniturilor şi cheltuielilor curente aferente mijloacelor cu destinație specială, determinată prin relaţia: rd. rd.010 - rd.020.
10. În rîndul 040 „Alte venituri (cu excepţia veniturilor din activitatea economică)” se reflectă veniturile care apar în procesul desfăşurării activităţii statutare, cu excepția activității economice dar care nu pot fi atribuite la venituri aferente mijloacelor cu destinaţie specială.
11. În rîndul 050 „Alte cheltuieli (cu excepţia cheltuielilor din activitatea economică)” se reflectă cheltuielile care apar în procesul desfășurării activității statutare, cu excepția activității economice dar nu pot fi atribuite la cheltuielile aferente mijloacelor cu destinație specială.
12. În rîndul 060 „Excedent (deficit)” se reflectă diferenţa dintre alte venituri şi alte cheltuieli curente (cu excepția celor aferente activității economice) determinată prin relaţia: rd.040-rd.050.
13. În rîndul 070 „Venituri din activitatea economică” se reflectă veniturile din activitatea economică, desfășurată în conformitate cu statutul, care se reflectă în situația de venituri și cheltuieli în baza regulilor generale, stabilite de Standardele Naționale de Contabilitate.
14. În rîndul 080 „Cheltuieli din activitatea economică” se reflectă cheltuielile din activitatea economică, desfășurate în conformitate cu statutul, care sunt corelate cu veniturile corespunzătoare și se reflectă în situația de venituri și cheltuieli în baza regulilor generale, stabilite de Standardele Naționale de Contabilitate.
15. În rîndul 090 „Rezultatul: profit (pierdere) din activitatea economică” se reflectă diferenţa dintre veniturile şi cheltuielile curente din activitatea economică determinată prin relaţia: rd.070-rd.080.
16. În rîndul 100 „Cheltuieli privind impozitul pe venit” se reflectă cheltuielile privind impozitul pe venit, determinate prin aplicarea la suma venitului impozabil a cotei impozitului pe venit stabilită în Codul Fiscal. Venitul impozabil din activitatea economică se determină conform regulilor prevăzute de legislația fiscală.
17. În rîndul 110 „Excedent net (deficit net) al perioadei de gestiune” se reflectă rezultatul perioadei de gestiune din activitatea statutară a organizaţiei necomerciale şi determinat prin relaţia: rd.030+rd.060+rd.090-rd.100. Acest indicator trebuie să coincidă cu indicatorul respectiv rd. 200 „Excedent net (deficit net) al perioadei de gestiune” din bilanţ.

***Situaţia modificărilor surselor de finanţare***

1. Situaţia modificărilor surselor de finanţare prezintă informaţia privind soldurile și fluxul:

1)mijloacelor cu destinaţie specială – active şi servicii primite, sau care urmează să fie primite sub formă de subvenţii, granturi, donaţii, alocaţii, asistenţă financiară sau tehnică, contribuţii ale fondatorilor şi membrilor, alte finanţări şi încasări, sau mijloace şi fonduri proprii a căror utilizare este condiţionată de realizarea unor misiuni speciale (procurarea/crearea anumitor active sau finanţarea unor programe/proiecte);

2) mijloacelor nepredestinate – active şi servicii primite sau care urmează să fie primite, a căror utilizare nu este condiţionată iniţial de realizarea unor misiuni speciale;

1. contribuţiilor ale fondatorilor şi membrilor– aporturi iniţiale ale fondatorilor, taxe de aderare și cotizaţii de membru, donaţii şi alte contribuţii ale fondatorilor şi membrilor organizaţiei;
2. fondurilor–totalitatea surselor proprii de finanţare aferente imobilizărilor necorporale şi corporale primite cu titlul gratuit sau primite/procurate din contul mijloacelor cu destinaţie specială, mijloacelor nepredestinate, resurselor obţinute din activităţi statutare, inclusiv economice;
3. altor surse de finanțare.
4. În situația modificărilor surselor de finanțare pentru fiecare element contabil se indică soldul la începutul perioadei de gestiune, majorările și diminuările pe parcursul perioadei și soldul la sfîrșitul perioadei de gestiune.
5. Situaţia modificărilor surselor de finanţare se întocmeşte conform formularului prezentat în anexa 3 la prezentele indicaţii metodice.
6. Sursele de finanţare care au fost primite sau obţinute iniţial sub altă formă (de exemplu sub forma cotizaţiilor de membru), dar ulterior au fost îndreptate pentru realizarea măsurilor cu destinaţie specială (de exemplu, pentru cofinanţarea unor proiecte) se reflectă concomitent la “Majorări” şi “Diminuări” ale sursei de finanţare primite iniţial şi la “Majorări” în componenţa indicatorului “Mijloace cu destinaţie specială”.

***Exemplul 11****. Organizaţia necomercială la data raportării dispune de următoarele informaţii:*

*- suma cotizaţiilor de membru înregistrate la intrări în perioada de gestiune – 35 000 lei;*

*- din suma cotizaţiilor înregistrate, conform Deciziei Consiliului Director sumă de 10 000 lei a fost îndreptată pentru cofinanţarea unui proiect de grant.*

Conform condiţiilor din exemplu, organizaţia necomercială reflectă în situația modificărilor surselor de finanţare următoarea informație:

- în rd.120 „Taxe de aderare şi cotizații de membru”, col.5 “Majorări”, suma înregistrată la intrări – 35 000 lei;

- în rd.120 „Taxe de aderare şi cotizații de membru”, col.6 “Diminuări”, suma îndreptată pentru cofinanţarea unui proiect – 10 000 lei;

- în rd.030 „Granturi” col.5 “Majorări” (col.5), suma îndreptată pentru cofinanţarea proiectului de grant – 10 000 lei;

1. În col.4 “Sold la începutul perioadei de gestiune” se reflectă soldul surselor de finanţare, înregistrate în perioadele de gestiune anterioare şi neutilizate la începutul perioadei de gestiune.
2. În col.5 “Majorări” se reflectă suma surselor de finanţare intrate în perioada de gestiune, inclusiv sursele de finanţare rederecţionate între proiecte/programe.

***Exemplul 12****.**Organizaţia necomercială la data raportării dispune de următoarele informaţii:*

*- suma finanţărilor cu destinaţie specială obţinută din bugetul local în perioada de gestiune – 54 000 lei;*

*- suma finanţării cu destinaţie specială rămasă neutilizată la finele unui proiect de grant şi redirecţionată în perioada de gestiune la proiectul finanţat din bugetul local, conform deciziei organului de conducere al organizaţiei - 25 000 lei.*

Conform datelor din exemplu, organizaţia necomercială reflectă:

* în rd. 020 „Finanţări cu destinaţie specială din bugetul local”, col.5 “Majorări” – 54 000 lei;
* în rd. 050 „Alte finanţări şi încasări cu destinaţie specială”, col.5 “Majorări” – 25 000 lei;
* în rd. 030 „Granturi”, col.6 “Diminuări” – 25 000 lei.

1. În col.6 “Diminuări” se reflectă suma surselor de finanţare respective utilizate/ieşite în perioada de gestiune, inclusiv, sursele de finanţare rambursate finanţatorilor (în legătură cu neutilizarea completă a acestora, conform destinaţiei sau din motivul sistării proiectului, etc.) şi cele rederecţionate între proiecte/programe.
2. În col.7 “Sold la sfîrșitul perioadei de gestiune” se reflectă soldul surselor de finanţare neutilizat la sfîrţitul perioadei de gestiune.

*Mijloace cu destinaţie specială*

1. În rîndul 010 „Finanţări cu destinaţie specială din bugetul naţional” se reflectă soldurile la începutul şi sfîrşitul perioadei de gestiune, a intrărilor şi utilizării finanţărilor cu destinaţie specială din bugetul naţional pe parcursul perioadei de gestiune.
2. În rîndul 020 „Finanţări cu destinaţie specială din bugetul local” se reflectă soldurile la începutul şi sfîrşitul perioadei de gestiune, a intrărilor şi utilizării finanţărilor cu destinaţie specială din bugetul local pe parcursul perioadei de gestiune.
3. În rîndul 030 „Granturi” se reflectă soldurile la începutul şi sfîrşitul perioadei de gestiune, a intrărilor şi utilizării mijloacelor cu destinaţie specială obţinute sub formă de granturi pe parcursul perioadei de gestiune.
4. În rîndul 040 „Asistenţă financiară şi tehnică” se reflectă soldurile la începutul şi sfîrşitul perioadei de gestiune, a intrării şi utilizării mijloacelor cu destinaţie specială înregistrate sub formă de asistenţă financiară și tehnică pe parcursul perioadei de gestiune.
5. În rîndul 050 „Alte finanţări şi încasări cu destinaţie specială” se reflectă soldurile la începutul şi sfîrşitul perioadei de gestiune, a intrării şi utilizării altor forme de finanţări, care s-au înregistrat în perioada de gestiune şi corespund definiţiei mijloacelor cu destinaţie specială din pct. 4 al prezentelor indicaţii metodice.
6. În rîndul 060 „Total mijloace cu destinaţie specială” se înscrie suma totală a mijloacelor cu destinaţie specială, determinată prin relaţia: rd.010+rd.020+rd.030+rd.040+ rd.050.

*Mijloace nepredestinate*

1. În rîndul 070 „Donaţii” se reflectă soldurile la începutul şi sfîrşitul perioadei de gestiune, a intrării şi utilizării/ieşirii donaţiilor nepredestinate pe parcursul perioadei de gestiune.
2. În rîndul 080 „Ajutoare financiare” se reflectă soldurile la începutul şi sfîrşitul perioadei de gestiune, a intrării şi utilizării/ieşirii ajutoarelor financiare pe parcursul perioadei de gestiune.
3. În rîndul 090 „Alte mijloace nepredestinate” se reflectă soldurile la începutul şi sfîrşitul perioadei de gestiune, a intrării şi utilizării altor tipuri de mijloace nepredestinate, care s-au înregistrat în perioada de gestiune şi corespund definiţiei mijloacelor nepredestinate din pct.4 al prezentelor indicații metodice.
4. În rîndul 100 „Total mijloace nepredestinate” se înscrie suma totală a mijloacelor nepredestinate, determinată prin relaţia: rd.070+rd.080+rd.090.

*Contribuţii ale fondatorilor şi membrilor*

1. În rîndul 110 „Aporturi iniţiale ale fondatorilor” se reflectă aporturile iniţiale al fondatorilor organizației necomerciale (de exemplu, fundaţiei) şi a soldurilor la începutul şi sfîrşitul perioadei de gestiune.
2. În rîndul 120 „Taxe de aderare și cotizaţii de membru” se reflectă soldurile la începutul şi sfîrşitul perioadei de gestiune, a intrării și utilizării taxelor de aderare și cotizațiilor de membru în perioada de gestiune.
3. În rîndul 130 „Alte contribuţii” se reflectă soldurile la începutul şi sfîrşitul perioadei de gestiune, a intrării și utilizării altor contribuţii ale membrilor, inclusiv, donaţiile şi ajutoarele oferite de fondatorii şi membrii organizaţiei.
4. În rîndul 140 „Total contribuţii ale fondatorilor şi membrilor” se înscrie suma totală a surselor respective, determinat prin relaţia: rd.110+rd.120+rd.130.

*Fonduri*

1. În rîndul 150 „Fondul de imobilizări” se reflectă soldurile la începutul şi sfîrşitul perioadei de gestiune, a intrărilor şi ieşirilor de imobilizări, inclusiv majorarea imobilizărilor cu costurile ulterioare capitalizate și diminuarea imobilizărilor cu amortizarea calculată pe parcursul perioadei de gestiune.
2. În rîndul 160 „Fondul de autofinanţare” se reflectă soldurile la începutul şi sfîrşitul perioadei de gestiune, a intrărilor şi utilizării fondului de autofinanţare pe parcursul perioadei de gestiune.
3. În rîndul 170 „Alte fonduri” se reflectă soldurile la începutul şi sfîrşitul perioadei de gestiune, a intrărilor, inclusiv profitul (pierdere) al perioadei de gestiune din activitatea economică şi utilizării acestora pe parcursul perioadei de gestiune.
4. În rîndul 180 „Total fonduri” se înscrie suma totală a fondurilor, determinată prin relaţia: rd.150+rd.160+rd.170.

*Alte surse de finanţare*

1. În rîndul 190 „Alte surse de finanţare” se reflectă soldurile la începutul şi sfîrşitul perioadei de gestiune, a intrărilor şi utilizării altor surse de finanţare pe parcursul perioadei de gestiune.
2. În rîndul 200 „Total surse de finanţare” se înscrie totalul surselor de finanţare, determinat prin relaţia: rd.060+rd.100+rd.140+rd.180+rd.190.

***Nota explicativă la situaţiile financiare***

1. Nota explicativă conţine informaţii suplimentare care nu sînt incluse în situaţiile financiare. Volumul, structura şi forma de prezentare a notei explicative se stabilesc de către organizaţia necomercială de sine stătător, reieșind din cerințele finanțatorilor, donatorilor şi necesităţile informaţionale ale utilizatorilor situaţiilor financiare.

176. Pe lîngă informaţiile prezentate conform prevederilor Legii contabilităţii, Standardelor Naţionale de Contabilitate, a prezentelor indicaţii metodice, nota explicativă trebuie să conțină cel puțin:

1) informaţii privind corespunderea situaţiilor financiare Standardelor Naționale de Contabilitate și prezentelor indicaţii metodice;

2) dezvăluirea politicilor contabile;

3) dezvăluirea informației privind executarea bugetelor aferente proiectelor realizate;

4) alte informaţii.

177. În compartimentul „Informaţii privind corespunderea situaţiilor financiare Standardelor Naționale de Contabilitate și prezentelor indicaţii metodice” se prezintă informaţii privind:

1) confirmarea faptului corespunderii situaţiilor financiare prevederilor Standardelor Naționale de Contabilitate și prezentelor indicaţii metodice;

2) abaterile de la principiile de bază şi caracteristicile calitative, motivele şi efectele fiecărei abateri, etc.

178. În compartimentul „Dezvăluirea politicilor contabile” se prezintă informaţii privind:

1. metodele de recunoaştere şi de evaluare a elementelor situaţiilor financiare;
2. modificările operate în politicile contabile pe parcursul perioadei de gestiune.

179.În compartimentul „Alte informaţii” se prezintă informaţii suplimentare care nu au fost prezentate în alte compartimente ale Notei explicative, dar sînt semnificative şi relevante pentru utilizatori.

***Aprobarea, semnarea şi prezentarea situaţiilor financiare***

180. Situaţiile financiare se aprobă de către organul de conducere sau de alt organ împuternicit al organizației necomerciale în conformitate cu prevederile Legii contabilității.

***Reformarea bilanţului***

181. După aprobarea şi prezentarea situaţiilor financiare organizaţia necomercială reformează bilanţul prin decontarea:

1. rezultatului total al perioadei de gestiune –excedent net (deficit net) al perioadei de gestiunela fondul de autofinanţare;
2. corecţiilor rezultatelor anilor precedenţi, constatate în perioada de gestiune - la fondul de autofinanţare;
3. rezultatului din tranziţia la noile reglementări contabile - la fondul de autofinanţare.

182. În bilanţul perioadei de gestiune următoare indicatorii din rd.200 și rd.210 nu prezintă sold.

**Prevederi tranzitorii**

183. Prezentele indicații metodice se aplică prospectiv începînd cu data intrării în vigoare. Informațiile perioadei de gestiune precedente se transpun în formularele situațiilor financiare prevăzute în prezentele indicații metodice în conformitate cu recomandările metodice privind tranziția la noile Standarde Naționale de Contabilitate.

184. Pentru prima perioadă de gestiune în care se aplică prezentele indicații metodice, indicatorii privind veniturile, cheltuielile și rezultatul activității organizației necomerciale pentru perioada de gestiune precedentă nu se prezintă în situația de venituri și cheltuieli.

**Data intrării în vigoare**

185. Prezentele indicații metodice intră în vigoare la 1 ianuarie 2015.

Anexa 1

**BILANŢUL**

la \_\_\_\_\_\_\_\_\_\_\_\_\_\_\_ 20\_\_\_

|  |  |  |  |  |
| --- | --- | --- | --- | --- |
| **Nr.d/o** | **Activ** | **Cod**  **rd.** | **Sold la** | |
| **începutul perioadei de gestiune** | **sfîrşitul perioadei de gestiune** |
| **1** | **2** | **3** | **4** | **5** |
| 1. | **Active imobilizate** |  |  |  |
| Imobilizări necorporale | 010 |  |  |
| Imobilizări corporale în curs de execuţie | 020 |  |  |
| Terenuri | 030 |  |  |
| Mijloace fixe | 040 |  |  |
| Investiţii financiare pe termen lung | 050 |  |  |
| Alte active imobilizate | 060 |  |  |
| **Total active imobilizate**  (rd.010+rd.020+rd.030+rd.040+rd.050 +rd.060) | 070 |  |  |
| 2. | **Active circulante** |  |  |  |
| Materiale | 080 |  |  |
| Obiecte de mică valoare şi scurtă durată | 090 |  |  |
| Producţia în curs de execuţie şi produse | 100 |  |  |
| Creanţe comerciale şi avansuri acordate | 110 |  |  |
| Creanţe ale bugetului | 120 |  |  |
| Creanţe ale personalului | 130 |  |  |
| Alte creanţe curente | 140 |  |  |
| Numerar | 150 |  |  |
| Investiţii financiare curente | 160 |  |  |
| Alte active circulante | 170 |  |  |
| **Total active circulante**  (rd.080+rd.090+rd.100+rd.110+rd.120+rd.130+rd.140+rd.150+rd.160+rd.170) | 180 |  |  |
| **Total active**  (rd.070+rd.180) | 190 |  |  |
|  | **Pasiv** |  |  |  |
| 3. | **Capital propriu (fonduri)** |  |  |  |
|  | Corecții ale rezultatelor anilor precedenți | 200 |  |  |
|  | Excedent net (deficit net) al perioadei de gestiune | 210 |  |  |
|  | Aporturi iniţiale ale fondatorilor | 220 |  |  |
| Fond de imobilizări | 230 |  |  |
| Fond de autofinanțare | 240 |  |  |
| Alte fonduri | 250 |  |  |
| **Total capital propriu (fonduri)**  (rd.200+ rd.210+rd.220+rd.230+240+250) | 260 |  |  |
| 4. | **Datorii pe termen lung** |  |  |  |
| Finanţări şi încasări cu destinaţie specială pe termen lung | 270 |  |  |
| Datorii financiare pe termen lung | 280 |  |  |
| Alte datorii pe termen lung | 290 |  |  |
| **Total datorii pe termen lung**  (rd.270+rd.280+rd.290) | 300 |  |  |
| 5. | **Datorii curente** |  |  |  |
|  | Finanţări şi încasări cu destinaţie specială curente | 310 |  |  |
|  | Datorii financiare curente | 320 |  |  |
|  | Datorii comerciale şi avansuri primite | 330 |  |  |
| Datorii faţă de personal | 340 |  |  |
| Datorii privind asigurările sociale şi medicale | 350 |  |  |
| Datorii faţă de buget | 360 |  |  |
| Venituri anticipate curente | 370 |  |  |
| Alte datorii curente | 380 |  |  |
| **Total datorii curente**  (rd.310+rd.320+rd.330+rd.340+rd.350+ rd.360+ rd.370+rd.380) | 390 |  |  |
| **Total pasive**  (rd.260+rd.300+rd.390) | 400 |  |  |

Anexa 2

**SITUAŢIA DE VENITURI ŞI CHELTUIELI**

de la \_\_\_\_\_\_\_\_\_\_\_\_\_\_\_\_\_pînă la \_\_\_\_\_\_\_\_\_\_\_\_\_\_\_20\_\_\_

|  |  |  |  |
| --- | --- | --- | --- |
| **Indicatori** | **Cod**  **rd.** | **Perioada de gestiune** | |
| **precedentă** | **curentă** |
| **1** | **2** | **3** | **4** |
| Venituri aferente mijloacelor cu destinaţie specială | 010 |  |  |
| Cheltuieli aferente mijloacelor cu destinaţie specială | 020 |  |  |
| **Excedent (deficit)**  (rd.010-rd. 020) | 030 |  |  |
| Alte venituri (cu excepţia veniturilor din activitatea economică) | 040 |  |  |
| Alte cheltuieli (cu excepţia cheltuielilor din activitatea economică) | 050 |  |  |
| **Excedent (deficit)**  (rd.040-rd.050) | 060 |  |  |
| Venituri din activitatea economică | 070 |  |  |
| Cheltuieli din activitatea economică | 080 |  |  |
| **Rezultatul: profit (pierdere) din activitatea economică**  (rd.070-rd.080) | 090 |  |  |
| Cheltuieli privind impozitul pe venit | 100 |  |  |
| **Excedent net (deficit net) al perioadei de gestiune** (rd.030+rd.060+ rd.090-rd.100) | 110 |  |  |

Anexa 3

SITUAŢIA MODIFICĂRILOR SURSELOR DE FINANŢARE

de la \_\_\_\_\_\_\_\_\_\_\_\_\_\_\_\_\_pînă la \_\_\_\_\_\_\_\_\_\_\_\_\_\_\_20\_\_\_

|  |  |  |  |  |  |  |
| --- | --- | --- | --- | --- | --- | --- |
| **Nr. d/o** | Indicatori | Cod rd. | Sold la începutul perioadei de gestiune | Majorări | Diminuări | Sold la sfîrşitul perioadei de gestiune |
| **1** | **2** | **3** | **4** | **5** | **6** | **7** |
| **1** | **Mijloace cu destinaţie specială** |  |  |  |  |  |
|  | Finanţări cu destinaţie specială din bugetul naţional | 010 |  |  |  |  |
|  | Finanţări cu destinaţie specială din bugetul local | 020 |  |  |  |  |
|  | Granturi | 030 |  |  |  |  |
|  | Asistenţă financiară şi tehnică | 040 |  |  |  |  |
|  | Alte finanţări şi încasări cu destinaţie specială | 050 |  |  |  |  |
|  | **Total mijloace cu destinaţie specială**  (rd.010+rd.020+rd.030+rd.040+rd.050) | 060 |  |  |  |  |
| **2** | **Mijloace nepredestinate** |  |  |  |  |  |
|  | Donaţii | 070 |  |  |  |  |
|  | Ajutoare financiare | 080 |  |  |  |  |
|  | Alte mijloace nepredestinate | 090 |  |  |  |  |
|  | **Total mijloace nepredestinate**  (rd.070+rd.080+ rd.090) | 100 |  |  |  |  |
| **3** | **Contribuţii ale fondatorilor şi membrilor** |  |  |  |  |  |
|  | Aporturi iniţiale ale fondatorilor | 110 |  |  |  |  |
|  | Taxe de aderare și cotizaţii de membru | 120 |  |  |  |  |
|  | Alte contribuţii | 130 |  |  |  |  |
|  | **Total contribuţii ale fondatorilor şi membrilor**  (rd.110+rd.120+ rd.130) | 140 |  |  |  |  |
| **4** | **Fonduri** |  |  |  |  |  |
|  | Fondul de imobilizări | 150 |  |  |  |  |
|  | Fondul de autofinanţare | 160 |  |  |  |  |
|  | Alte fonduri | 170 |  |  |  |  |
|  | **Total fonduri**  (rd.150+rd.160+ rd.170) | 180 |  |  |  |  |
| **5** | **Alte surse de finanţare** | 190 |  |  |  |  |
|  | **Total surse de finanţare**  (rd.060+rd.100+ rd.140+rd.180+rd.190) | 200 |  |  |  |  |